Velvet - Blogok - Gyerekek rongálták meg a sírokat Fiadon
2008.07.20. 19:31
Összesen tizenhárom sírt rongáltak meg a gyerekek: síremlékeket döntöttek le, néhány el is tört közülük. A kő virágvázákat is felborogatták, többet a ledöntött síremlék zúzott porrá. Letörtek három márványból készült feszületet is, csak a fém Jézus-szobrot hagyták ott. A rongálást közmunkások vették észre még pénteken, akik a temetőben kaszáltak. Mára kiderült, három helybéli gyerek volt: az egyik hat éves és a másik kettő sem töltötte be a 14. évet. A rendőrök pénteken éjszaka fogták el őket. A rendőrségen azt mondták, csak csínytevésről van szó. Mivel gyerekek, nem lehet őket büntetni - mondta a Független Hírügynökségnek Beke Ibolya, a Siófoki Rendőrkapitányság sajtóreferense. Azt, hogy mekkora kárt okoztak a gyerekek, még vizsgálják. A szülők szégyellik a történteket, és a gyerekek már megbánták a tettüket. Az ilyen esetekben a szülőknek nincs büntetőjogi felelősségük; ellenük a kárt szenvedett családok (a síremlékek tulajdonosai) indíthatnak polgári peres eljárást. (FH)